Temeljem čl. 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15. i m37/21.), članka 25. Statuta Grada Slatine („Službeni glasnik Grada Slatine“ broj 5/09, 5/10, 1/13 i 2/13 – pročišćeni tekst, 3/18., 9/20. i 5/21.), i članka 13. Pravilnika Grada Slatine o financiranju i ugovaranju programa i projekata udruga sredstvima proračuna Grada Slatine („Službeni glasnik Grada Slatine“ br. 4/2019.), Grad Slatina objavljuje zatvoreni

**NATJEČAJ**

**za financiranje programa i projekata udruga iz ostalih društvenih djelatnosti**

**za 2024. godinu**

**PREDMET NATJEČAJA**

Predmet ovog Natječaja je prikupljanje pisanih prijedloga projekata udruga iz ostalih društvenih djelatnosti s područja Grada Slatine za dodjelu bespovratnih sredstava u 2024. godini.

Ukupno planirana vrijednost Natječaja je 30.000,00 eura, a financirat će se najviše 26 projekata. Najmanji iznos financijskih sredstava koji se može prijaviti i ugovoriti po pojedinom projektu je 100,00 eura, a najveći 2.600,00 eura.

**Prijave se podnose za sljedeća područja:**

1. Aktivnosti usmjerene ka povećanju turističke ponude kroz manifestacije i priredbe.
2. Rad sa djecom i mladima na poticanju zdravog življenja i razvoju športske kulture.
3. Rad sa djecom i mladima na razvoju športskih aktivnosti među mladima koje doprinose borbi protiv opojnih droga te ranog i prekomjernog pijenja alkohola.
4. Rad sa djecom i mladima u području ostalih društvenih djelatnosti.
5. Aktivnosti koje doprinose poticanju domoljublja i promicanju zavičajnih vrijednosti.
6. Aktivnosti koje doprinose očuvanju sjećanja i odavanju počasti žrtvama svih totalitarnih režima.
7. Aktivnosti koje doprinose promociji i upoznavanju običaja i tradicije.
8. Aktivnosti koje doprinose ruralnom razvoju na području Grada Slatine.
9. Aktivnosti koje nisu obuhvaćene drugim prioritetnim područjima.

**PRIJAVITELJI PROJEKATA**

Pod prijaviteljima projekta na ovaj Natječaj podrazumijevaju se organizacije civilnog društva, nevladine i neprofitne udruge registrirane prema Zakonu o udrugama čije je primarno djelovanje usmjereno na područje ostalih društvenih djelatnosti i imaju prijavljeno sjedište na području Grada Slatine.

**Na ovaj natječaj NE mogu se prijaviti:**

* udruge koje nisu upisane u Registar neprofitnih organizacija i Registar udruga Republike Hrvatske,
* udruge čije primarno djelovanje nije usmjereno na područje ostalih društvenih djelatnosti,
* ogranci ili podružnice čiji viši organizacijski oblici imaju sjedište na području Grada Slatine,
* udruge koje prijavljuju aktivnosti koje nisu prihvatljive za financiranje u skladu s Uputama za prijavitelje.

**UVJETI ZA PRIJAVU NA NATJEČAJ**

Udruge koje su prijavljuju na ovaj Natječaj moraju ispunjavati slijedeće uvjete:

* Statutom su se opredijelile za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom,
* uredno su ispunile obveze iz prethodno sklopljenih ugovora o financiranju iz proračuna Grada Slatine i drugih javnih izvora,
* nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državi ili gradskom proračunu,
* protiv osobe ovlaštene za zastupanje i voditelja projekta ne vodi se kazneni postupak i nije pravomoćno osuđena za kaznena djela,
* imaju zadovoljavajuće organizacijske kapacitete i ljudske resurse za provedbu projekta,
* imaju uređen sustav prikupljanja članarine,
* kvalitetno su sastavile i pravovremeno predale cjeloviti prijedlog projekta na ocjenjivanje po ovom Natječaju.

**Jedan prijavitelj može na ovaj Natječaj prijaviti najviše 2 projekta.**

**OBVEZNA DOKUMENTACIJA PRIJAVE**

Prijavitelji dokumentaciju dostavljaju u papirnatom obliku, a ista mora sadržavati:

* opisni obrazac za prijavu projekta-OPU (potpisan, sukladno Statutu udruge ovjeren i u cijelosti popunjen),
* obrazac proračuna projekta -PRU (potpisan, sukladno Statutu udruge ovjeren i u cijelosti popunjen),
* izvadak iz Registra udruga RH ili Rješenje o upisu u Registar udruga RH (preslika),
* izvadak iz Registra neprofitnih organizacija,
* presliku ovjerenog Statuta udruge (ako se isti ne može vidjeti u Registru udruga),
* obrazac Izjave o nepostojanju dvostrukog financiranja,
* obrazac Izjave o partnerstvu, potpisan i sukladno Statutu udruge ovjeren od strane nositelja projekta te svih partnera na projektu (ukoliko se projekt provodi u partnerstvu).

Za Partnera/e: (ukoliko se projekt provodi u partnerstvu)

* dokaz o pravnoj osobnosti partnera (Izvadak ili Rješenje o upisu u Registar udruga RH i izvadak iz Registra neprofitnih organizacija).

Ukoliko projekt udruge bude pozitivno ocijenjen po ovom Natječaju, prije potpisivanja Ugovora davatelj sredstava može od udruge zatražiti:

* Uvjerenje o nekažnjavanju (dokument kojim se potvrđuje da osoba ovlaštena za zastupanje udruge i voditelji projekta podnositelja i partnera nisu kažnjavani) ne starije od 6 mjeseci,
* potvrdu Porezne uprave o stanju javnog dugovanja za prijavitelja i partnere (ne smije postojati javno  dugovanje) ne stariju od 30 dana.

**NAČIN PRIJAVE**

Prijava projekta mora sadržavati svu dokumentaciju iz ovog Natječaja. Udruge projekte moraju prijaviti na **propisanim obrascima** popunjenim na računalu.

Obrasci za prijavu mogu se dobiti na mrežnoj stranici Grada Slatine (www.slatina.hr)  ili u Stručnoj službi Grada Slatine- Odsjeku za opće poslove (zgrada gradske uprave, ured br. 11). Sva pitanja u vezi s ovim Natječajem mogu se tijekom njegova trajanja, a najkasnije do 02.02.2024. godine, postaviti na e-mail: [gradska.uprava@slatina.hr](mailto:gradska.uprava@slatina.hr).

Prijave na ovaj Natječaj podnose se u roku od 30 dana od dana objave, zaključno s danom **25. veljače 2024. godine**. Smatrat će se da je prijava zaprimljena u roku, ako je na poštanskom žigu na prijavi naznačen najkasnije 25. veljače 2024. godine ili ako je prijava dostavljena dostavom ili osobno u pisarnicu Grada Slatine, Trg svetog Josipa 10, najkasnije 15. veljače 2024. godine do 14,00 sati.

Prijavu na Natječaj treba dostaviti putem pošte ili osobno u zatvorenoj omotnici s naznakom **„PRIJAVA NA NATJEČAJ – za financiranje programa i projekata udruga iz ostalih društvenih djelatnosti – NE OTVARAJ“**

na adresu:

**GRAD SLATINA**

**Trg svetog Josipa 10**

**33520 Slatina**

Nepravovremene i nepotpune prijave te prijave koje nisu u skladu s Uputama za prijavitelje i ovim Natječajem neće se uzimati na razmatranje.

**ROK I NAČIN OBJAVE REZULTATA  NATJEČAJA**

Postupak ispravnosti kontrole pristiglih prijava provode nadležna tijela Grada Slatine. O dodjeli i visini financijske potpore odlučuje zamjenik gradonačelnika koji obnaša dužnost gradonačelnika na temelju prijedloga Povjerenstva za stručno ocjenjivanje pristiglih programa i projekata u roku od 45 dana računajući od zadnjeg dana za predaju prijedloga po ovom Natječaju.

Rezultati Natječaja bit će objavljeni na mrežnoj stranici Grada Slatine (www.slatina.hr).

**PRAVO PRIGOVORA**

Udruga koja je sudjelovala u Natječaju može podnijeti prigovor na odluku o odabiru projekta. Prigovor se podnosi zamjeniku gradonačelnika koji obnaša dužnost gradonačelnika u roku od osam dana od dana objave rezultata Natječaja na mrežnoj stranici Grada Slatine. O prigovoru odlučuje zamjenik gradonačelnika koji obnaša dužnost gradonačelnika.

**POTPISIVANJE UGOVORA**

Grad Slatina će s udrugama kojima se odobri financijska potpora sklopiti **Ugovor o korištenju sredstava iz Proračuna Grada Slatine za 2024. godinu**.

Detaljne informacije o ciljevima i prioritetima ovog Natječaja, njegovoj ukupnoj vrijednosti i planiranim iznosima, ostalim uvjetima za prijavu, objavi rezultata možete pronaći u dokumentu pod nazivom **Upute za prijavitelje**.

KLASA: 402-03/24-01/4  
URBROJ: 2189-2-03-01/01-24-1

Slatina, 26. siječanj 2024. godine

ZAMJENIK GRADONAČELNIKA KOJI OBNAŠA

DUŽNOST GRADONAČELNIKA

Ilija Nikolić